Diasstrand gesluit ná walvisse uitspoel(Foto: Mosselbaai munisipaliteit/Facebook) Diasstrand, ŉ bedrywige vakansiebestemming in Mosselbaai in die Wes-Kaap, is Dinsdag noodgedwonge gesluit nadat vier walvisse op die strand uitgespoel het. Die Mosselbaai- plaaslike munisipaliteit het kortliks gesê dat daar vroegmiddag vier dwerg-spermwalvisse – drie volwassenes en een jong walvis – uitgespoel het. Hoewel die munisipaliteit se omgewingspanne alle moontlike pogings aangewend het om die walvisse te red, is dit later bevestig dat al vier gevrek het. “Twee van die walvisse het weens stres aan natuurlike oorsake gevrek en die twee oorblywendes moes van kant gemaak word,” het die munisipaliteit op sy Facebook-blad gesê. (Foto: Mosselbaai munisipaliteit/Facebook) “Diasstrand sal tot verdere kennisgewing gesluit bly, aangesien daar vir die volgende paar dae haai-aktiwiteit in die gebied verwag word.” Die departement van bosbou, visserye en die omgewing sal Woensdagoggend in samewerking met die munisipaliteit se reaksiespanne ŉ nadoodse ondersoek op die walvisse uitvoer om die moontlike oorsaak van die strandings vas te stel. Daarna sal die karkasse begrawe word. Vakansiegangers wat op die strand was ten tyde van die stranding bespiegel op sosiale media dat een van die walvisse vermoedelik geboorte gegee het, waarna die kleintjie in die rigting van die strand geswem en die res die kleinding agternagesit het. “Dit was hartseer om hulle so magteloos te sien,” het een vakansieganger op Facebook geskryf.